Սիրելի հայրենակիցնե՛ր, Մեղրի համայնքի հարգելի բնակիչներ

Տարեմուտի այս ժամերին հոգով և մտքով բոլորիդ հետ եմ և առաջին հերթին այն ընտանիքների, որոնց սեղանների շուրջ հավաքն այսօր կիսատ է։

Արցախյան երկրորդ պատերազմում մենք չափազանց թանկ գին վճարեցինք և հիմա ապրում ենք մեր նորագույն պատմության թերևս ամենաողբերագական օրերը։

Գալիք տարիների մեր ապրելու ուղենիշը մեկն է՝ մեծ թե փոքր անձնական ու անանձնական դժբախտությունը հենման կետ դարձնելն ու հակառակ չիրականացված մեր հույսերի ու նպատակների՝ առաջ շարժվելը, որովհետև մեր ժողովուրդը լիուլի արժանի է ունենալու բարեկեցիկ ու խաղաղ, իր հնարավորությունների սահմանում կայուն զարգացող երկիր։ Եվ հավատացեք, չկա ազնիվ ջանք, որ արդյունք չտա։

Հայրենակիցնե՛ր հույս ունեմ, որ 2021 թվականը կդառնա ձեր հոգսերի թեթևացման և մեր վիրավոր պետականության ամրացման տարի։

Կուզեի խոսքերս, իմ՝ որպես համայնքի ղեկավարի, դիտվի ո՛չ որպես հավուր պատշաճի հնչած լավատեսություն, այլ որպես մեր այսօրվա նեղ կացության մեջ նշմարվող լույսի դիտարկման արդյունք։

Մաղթում եմ նախ եւ առաջ խաղաղություն և տոկունություն՝ գալիք բարդագույն տարին արժանապատվորեն ապրելու համար, ապա՝ բոլոր մարդկային սովորական փափագների իրականացում եւ անձնական երջանկություն, ձեր վիշտը թեկուզ նվազ չափով, բայց ամոքող առիթներ։ Հավատացած եղեք, եթե կա ինձանից կախված թեկուզ մի փոքր գործոն, ես դա իրեղենացնելու եմ առանց ձեզ հարցնելու։

Ողջախոհություն եմ մաղթում բոլորիս, խոնարհումս իրենց կյանքը հայրենիքին ու ժողովրդին նվիրաբերած մեր բոլոր հերոսների հիշատակին և համբերություն՝ նրանց ընտանիքներին ու հարազատներին։